
PËR MBROJTJEN E VEÇANTË TË PUNONJËSIT TË GARDËS SË REPUBLIKËS TË SHQIPËRISË, KUR, PËR SHKAK TË DETYRËS, I KËRCËNOHET JETA, FAMILJA 
Ose PRONA 

Në mbështetje të nenit 100 të Kushtetutës dhe të neneve 20 dhe 42 të ligjit nr. 8869, datë 22.5.2003 "Për Gardën e Republikës së Shqipërisë", me propozimin e Ministrit të Rendit Publik, Këshilli i Ministrave 

VENDOSI:

1. Punonjësit e Gardës së Republikës të Shqipërisë që, për shkak të veprimtarisë së shërbimit, i kërcënohet jeta, familja ose prona, i sigurohet mbrojtje e veçantë.
2. Me mbrojtje të veçantë, në kuptim të këtij vendimi, kuptojmë masat me karakter organizativ e profesional, që merren për mbrojtjen e punonjësit të kërcënuar.
3. Për vlerësimin e kërcënimeve dhe për mënyrën e sigurimit të mbrojtjes së punonjësit të kërcënuar të Gardës së Republikës të Shqipërisë, të krijohet komisioni i posaçëm për vlerësimin e kërcënimeve, i kryesuar nga drejtuesi i komandës qendrore e në përbërje të ketë:
- Drejtorin e RPLSH-së…………………………………anëtar;
- Shefin e sektorit të analizës…………………………..anëtar;
- Shefin e personelit……………………………………..anëtar;
- Eprorin direkt të punonjësit të kërcënuar…………..anëtar;
4. Komisioni i vlerësimit merr në shqyrtim rastet e paraqitura për mbrojtje të veçantë, me nismën apo kërkesën e punonjësit të interesuar. Komisioni brenda 3 (tri) ditëve nga paraqitja e rastit të kërcënimit, vendos për marrjen e masave organizative për ruajtjen ose për refuzimin e kërkesës. 
5. Komisioni, pas marrjes në shqyrtim të çështjes, merr vendim, i cili përmban:
- pjesën hyrëse, ku përcaktohet baza ligjore, subjekti i kërkesës dhe koha e vendimmarrjes;
- pjesën përshkruese, ku parashtrohen rrethanat që detyrojnë marrjen e masave për ruajtjen e punonjësit të kërcënuar, për ruajtjen e personalitetit të tij, rrezikshmërinë shoqërore të kërcënimeve dhe vlerësimet e të dhënat, të mbledhura për kërcënimin;
- pjesën vendimmarrëse, ku përcaktohet marrja ose jo në mbrojtje të veçantë e subjektit, mënyra e mbrojtjes, koha kur do të merret në mbrojtje dhe afati, shpenzimet, si dhe subjektin që do ta zbatojë vendimin dhe subjektin që do ta kontrollojë zbatimin e tij.
6. Komisioni, me pranimin e kërkesës për mbrojtje të veçantë, përcakton edhe masat konkrete për mënyrën e mbrojtjes, të cilat janë:
- ruajtja fizike;
- ruajtja e banesës ose e pronës;
- transferimi i punonjësit;
- dërgimi jashtë shtetit i punonjësit;
- masa të tjera, në varësi të çështjes.
7. Në rastet kur marrja e masave të mbrojtjes së veçantë të punonjësit të kërcënuar duhet të jetë e menjëhershme, kjo bëhet me urdhër të komandantit të Gardës së Republikës të Shqipërisë, deri në marrjen në shqyrtim nga komisioni i vlerësimit të kërcënimit.
8. Vendimi i komisionit të vlerësimit të kërcënimit miratohet nga komandanti i Gardës së Republikës të Shqipërisë dhe, brenda 3 ditëve, vihet në dijeni dhe Ministri i Rendit Publik.
9. Ndaj vendimit të komisionit të vlerësimit të kërcënimit, i interesuari mund të bëjë ankim te Ministri i Rendit Publik, vendimi i të cilit është përfundimtar.
10. Shpenzimet për mbrojtjen e veçantë të punonjësit të kërcënuar të përballohen nga buxheti i shtetit, i miratuar për Gardën e Republikës së Shqipërisë.
11. Ngarkohet Garda e Republikës së Shqipërisë për zbatimin e këtij vendimi.

12. Ngarkohet Ministria e Rendit Publik për kontrollin e zbatimit të këtij vendimi.
Ky vendim hyn në fuqi pas botimit në Fletoren Zyrtare.
KRYEMINISTRI   
      Fatos Nano


